**STANOVY**

**akciovej spoločnosti**

(ďalej len „**spoločnosť**“)

**Článok I.**

**Obchodné meno, sídlo a trvanie spoločnosti**

* 1. Obchodné meno spoločnosti znie:

**[ DOPLNIŤ ]**

* 1. Sídlo spoločnosti je umiestnené na adrese:

**[ DOPLNIŤ ]**

* 1. Spoločnosť sa zakladá na dobu neurčitú.

**Článok II.**

**Predmet činnosti spoločnosti**

Predmetom činnosti spoločnosti je:

1. Kúpa tovaru na účely jeho predaja konečnému spotrebiteľovi (maloobchod) alebo iným prevádzkovateľom živnosti (veľkoobchod);
2. Sprostredkovateľská činnosť v oblasti obchodu, služieb a výroby;
3. Činnosť podnikateľských, organizačných a ekonomických poradcov;
4. Prenájom nehnuteľností spojený s poskytovaním iných než základných služieb spojených s prenájmom;
5. Prenájom, úschova a požičiavanie hnuteľných vecí.

**Článok III.**

**Základné imanie spoločnosti**

* 1. Základné imanie spoločnosti je **25.000,- EUR** (slovom: dvadsaťpäťtisíc euro).
	2. Zakladatelia sú povinní splatiť emisný kurz akcií, ktoré upísali, najneskôr do 14 dní od podpísania zakladateľskej zmluvy uzavretej medzi zakladateľmi spoločnosti, a to v plnom rozsahu.
	3. Základné imanie spoločnosti bude ku dňu jej vzniku vytvorené a bude splatené peňažnými vkladmi zakladateľov pred zápisom spoločnosti do obchodného registra.
	4. Pre splácanie akcií v prípade zvyšovania základného imania spoločnosti platia v plnom rozsahu príslušné ustanovenia § 202 až § 210 zákona č. 513/1991 Zb., obchodný zákonník, v znení neskorších predpisov (ďalej len „**ObchZ**“) upravujúce jednotlivé spôsoby zvyšovania základného imania.
	5. V prípade porušenia povinnosti akcionára splatiť včas emisný kurz akcií alebo jeho časť, platia v plnom rozsahu ustanovenia § 177 ods. 2 až 7 ObchZ.

**Článok IV.**

**Akcie spoločnosti**

* 1. Základné imanie spoločnosti je rozdelené na **[ DOPLNIŤ ]** (slovom **[ DOPLNIŤ ]**) kusov **[ DOPLNIŤ ]** akcií **[ DOPLNIŤ ]**, pričom menovitá hodnota jednej akcie je **[ DOPLNIŤ ]**,- Eur (slovom **[ DOPLNIŤ ]** eur).
	2. S akciami je spojené právo akcionára zúčastňovať sa v zmysle príslušných právnych predpisov a týchto stanov na riadení spoločnosti, na jej zisku a na likvidačnom zostatku v prípade zániku spoločnosti. Práva a povinnosti akcionárov ustanovujú osobitné právne predpisy a tieto stanovy.
	3. Ak spoločnosť vydáva zaknihované akcie, potom platí, že evidencia zaknihovaných cenných papierov vedená podľa osobitného zákona nahrádza zoznam akcionárov.
	4. Prevoditeľnosť akcií nie je obmedzená

Prevoditeľnosť akcií je obmedzená. Akcie spoločnosti sú prevoditeľné len na základe predchádzajúceho súhlasu predstavenstva spoločnosti. Doterajší akcionári majú predkupné právo na kúpu akcií ponúkaných prevádzajúcim akcionárom (ďalej len „**Ponúkané akcie**“). Pokiaľ si predkupné právo uplatní viac oprávnených akcionárov, má každý z oprávnených akcionárov právo kúpiť Ponúkané akcie v takom počte, ktorý bude zodpovedať pomeru súčtu menovitých hodnôt akcií patriacich danému oprávnenému akcionárovi k súčtu menovitých hodnôt akcií patriacich všetkým tým oprávneným stranám, ktoré si v danom prípade uplatnili predkupné právo. Lehota na výkon predkupného práva nesmie byť kratšia ako 30 dní od doručenia oznámenia o zamýšľanom predaji Ponúkaných akcií. Predstavenstvo môže odmietnuť udelenie súhlasu s prevodom akcií iba z nasledovných dôvodov:

1. Prevádzajúci akcionár neumožnil ostatným akcionárom vykonať ich predkupné právo k Ponúkaným akciám v súlade s týmito stanovami;
2. Prevod Ponúkaných akcií je v rozpore so záujmami spoločnosti.

Spoločnosť je povinná rozhodnúť o žiadosti akcionára na udelenie súhlasu a oznámiť toto rozhodnutie akcionárovi do 30 dní odo dňa prijatia žiadosti na udelenie súhlasu.

**Článok V.**

**Spôsob zvyšovania základného imania**

* 1. O zvýšení základného imania spoločnosti rozhoduje na návrh predstavenstva valné zhromaždenie 2/3 väčšinou hlasov všetkých akcionárov. Ak bolo vydaných viac druhov akcií, vyžaduje sa táto väčšina hlasov prítomných akcionárov každého druhu akcií.
	2. V pozvánke na valné zhromaždenie sa okrem zákonom predpísaných náležitostí uvedú:
1. Dôvody navrhovaného zvýšenia základného imania;
2. Spôsob a výška navrhovaného zvýšenia základného imania;
3. Navrhovaný počet, menovitá hodnota, podoba, forma a druh akcií, ak sa majú vydať nové akcie; ak sa má zvýšiť menovitá hodnota doterajších akcií, ich nová menovitá

hodnota;

1. Navrhovaná výška emisného kurzu alebo spôsob jeho určenia, ak sa zvýšenie základného imania má vykonať upísaním nových akcií;
2. Dôvody, prečo sa navrhuje obmedzenie alebo vylúčenie práva akcionárov na prednostné upisovanie akcií, ak sa tak navrhuje;
3. Práva spojené s novým druhom akcií a dôsledky, ktoré bude mať ich vydanie na práva spojené s akciami skôr vydanými, ak sa navrhuje vydanie nového druhu akcií.
	1. Ak zvýšenie základného imania zahŕňa nepeňažný vklad, uvedie sa v pozvánke na valné zhromaždenie jeho predmet a určenie peňažnej sumy, v akej sa nepeňažný vklad započíta za plnenie emisného kurzu akcií. Valnému zhromaždeniu sa predloží znalecký posudok, ktorý preukazuje, že hodnota nepeňažného vkladu zodpovedá emisnému kurzu akcií, ktoré sa majú splatiť týmto vkladom, ak ObchZ neustanovuje inak.
	2. V prípade upisovania nových akcií pri zvýšení základného imania majú doterajší akcionári predkupné právo na upisovanie akcií na zvýšenie základného imania a to v pomere, v akom sa ich akcie podieľajú na doterajšom základnom imaní.

**Článok VI.**

**Spôsob znižovania základného imania**

* 1. O znížení základného imania rozhoduje, ak zákon neustanovuje inak, na návrh predstavenstva valné zhromaždenie 2/3 väčšinou hlasov všetkých akcionárov. Ak bolo vydaných viac druhov akcií, vyžaduje sa táto väčšina hlasov prítomných akcionárov každého druhu akcií.
	2. Uznesenie valného zhromaždenia o zníženie základného imania musí mať formu notárskej zápisnice. V rozhodnutí o znížení základného imania sa uvedie dôvod a účel jeho zníženia, rozsah jeho zníženia, spôsob, ktorým sa má vykonať, spôsob použitia zdrojov získaných znížením základného imania, určenie výšky plnenia akcionárom, ak zdroje získané znížením základného imania sa majú rozdeliť medzi akcionárov; určenie, či sa tieto zdroje použijú na odpustenie povinnosti akcionárov splatiť nesplatenú časť emisného kurzu akcií, ak emisný kurz akcií nie je úplne splatený.
	3. Zníženie základného imania sa vykoná znížením menovitej hodnoty akcií alebo vzatím časti akcií z obehu. Základné imanie nemožno znížiť pod jeho minimálnu výšku stanovenú zákonom. Zníženie základného imania sa nesmie dotknúť práv majiteľov dlhopisov.
	4. Uznesenie valného zhromaždenia o znížení základného imania sa ukladá do zbierky listín. Uznesenie valného zhromaždenia možno uložiť do zbierky listín najneskôr spolu s návrhom na zápis zníženia základného imania do obchodného registra.

**Článok VII.**

**Orgány spoločnosti**

Spoločnosť má nasledovné orgány:

1. Valné zhromaždenie;
2. Predstavenstvo;
3. Dozorná rada.

**Článok VIII.**

**Valné zhromaždenie**

* 1. Valné zhromaždenie je najvyšším orgánom spoločnosti a skladá sa zo všetkých na ňom prítomných akcionárov.
	2. Do pôsobnosti valného zhromaždenia patrí najmä:
1. Zmena stanov, ak zákon neustanovuje inak;
2. Rozhodnutie o zvýšení a znížení základného imania, o poverení predstavenstva zvýšiť základné imanie a vydanie prioritných dlhopisov alebo vymeniteľných dlhopisov;
3. Voľba a odvolanie členov predstavenstva;
4. Voľba a odvolanie členov dozornej rady s výnimkou členov dozornej rady volených a odvolávaných zamestnancami podľa príslušných ustanovení ObchZ, ako aj určenie a odvolanie predsedu dozornej rady;
5. Schválenie riadnej individuálnej účtovnej závierky a mimoriadnej individuálnej účtovnej závierky, rozhodnutie o rozdelení zisku alebo úhrade strát a určení tantiém;
6. Rozhodnutie o premene akcií vydaných ako listinné cenné papiere na zaknihované cenné papiere a naopak;
7. Rozhodnutie o zrušení spoločnosti a o zmene právnej formy;
8. Schvaľovanie pravidiel odmeňovania členov orgánov spoločnosti a ich zmien, schvaľovanie zmlúv o výkone funkcie členov orgánov spoločnosti;
9. Schvaľovanie štatútu predstavenstva a dozornej rady a ich zmien;
10. Rozhodnutie o skončení obchodovania s akciami spoločnosti na burze a rozhodnutie o tom, že spoločnosť prestáva byť verejnou akciovou spoločnosťou;
11. Rozhodovanie o schválení zmluvy o prevode podniku alebo zmluvy o prevode časti podniku;
12. Rozhodnutie o ďalších otázkach, ktoré zákon alebo stanovy zahŕňajú do pôsobnosti valného zhromaždenia.
	1. Valné zhromaždenie si môže vyhradiť rozhodovanie o veciach, ktoré inak patria do pôsobnosti iných orgánov spoločnosti.
	2. Akcionár sa zúčastňuje na valnom zhromaždení osobne alebo v zastúpení na základe písomného splnomocnenia. Ak akcionár udelí splnomocnenie na výkon hlasovacích práv spojených s tými istými akciami na jednom valnom zhromaždení viacerým splnomocnencom, spoločnosť umožní hlasovanie tomu splnomocnencovi, ktorý sa na valnom zhromaždení zapísal do listiny prítomných skôr. Splnomocnencom akcionára nemôže byť člen dozornej rady spoločnosti, ak zákon neustanovuje inak. Ak viacerí akcionári udelili písomné splnomocnenie na zastupovanie jednému splnomocnencovi, tento môže na valnom zhromaždení hlasovať za každého takto zastúpeného akcionára samostatne. Zástupca akcionára na základe plnej moci je povinný pred zahájením zasadnutia valného zhromaždenia odovzdať osobe poverenej vykonaním prezentácie akcionárov písomné plnomocenstvo podpísané zastupovaným akcionárom, z ktorého vyplýva rozsah jeho oprávnenia. Ak je splnomocniteľom právnická osoba, je splnomocnenec povinný predložiť aj výpis z obchodného registra splnomocniteľa.
	3. Právo zúčastniť sa na rokovaní valného zhromaždenia majú aj všetci členovia predstavenstva, dozornej rady a osoby, ktorých účasť schválilo valné zhromaždenie.
	4. Valné zhromaždenie zvoláva predstavenstvo, ak právny predpis neustanovuje inak. Predstavenstvo je povinné zvolať riadne valné zhromaždenie najmenej raz za kalendárny rok v lehote troch mesiacov od uzavretia predchádzajúceho účtovného obdobia. Ak to vyžadujú záujmy spoločnosti a v prípadoch ustanovených právnym predpisom možno zvolať valné zhromaždenie kedykoľvek.
	5. Valné zhromaždenie, s výnimkou prípadu ak má spoločnosť jediného akcionára, kedy platia ustanovenia § 190 ObchZ, zvoláva predstavenstvo písomnou pozvánkou odoslanou všetkým akcionárom najneskôr 30 dní pred konaním valného zhromaždenia. Písomná pozvánka sa zasiela doporučene, na adresu akcionára uvedenú v registri akcionárov. Pozvánka na valné zhromaždenie musí obsahovať všetky náležitosti

stanovené právnymi predpismi a stanovami.

* 1. Priebeh valného zhromaždenia organizačne zabezpečí predstavenstvo. Zápis akcionárov do listiny prítomných zabezpečuje predstavenstvo. Do jednej hodiny od času uvedeného v pozvánke ako čas začiatku rokovania valného zhromaždenia, oznámi predstavenstvo prítomným, koľko hlasov je prítomných a aký podiel na základnom imaní predstavujú.
	2. Ak je valné zhromaždenie spôsobilé uznášať sa, navrhne predstavenstvo voľbu predsedu valného zhromaždenia, zapisovateľa, dvoch overovateľov zápisnice a potrebný počet osôb poverených sčítaním hlasov (skrutátorov). Pri ich voľbe sa hlasuje najskôr vcelku (enbloc) o všetkých kandidátoch navrhnutých predstavenstvom. Ak nebudú títo kandidáti takto zvolení, predstavenstvo zmení kandidátov v súlade s návrhmi akcionárov. V prípade potreby môže predstavenstvo dať o niektorých kandidátoch hlasovať osobitne. Do zvolenia predsedu valného zhromaždenia poverí predstavenstvo jeho vedením svojho člena alebo inú osobu, ak taká osoba nie je na valnom zhromaždení prítomná, môže valné zhromaždenie do zvolenia jeho predsedu viesť ktorýkoľvek z prítomných akcionárov spoločnosti.
	3. Valné zhromaždenie sa koná spravidla v mieste sídla spoločnosti. Miesto konania valného zhromaždenia je vždy špecifikované v pozvánke na valné zhromaždenie. Valné zhromaždenie sa môže konať aj bez splnenia podmienok zvolania valného zhromaždenia, ak s tým výslovne súhlasia všetci akcionári spoločnosti.

**Článok IX.**

**Spôsob rozhodovania valného zhromaždenia**

* 1. Valné zhromaždenie rozhoduje hlasovaním. Pri rozhodovaní valného zhromaždenia sa hlasuje zdvihnutím ruky, pokiaľ valné zhromaždenie nerozhodne o tom, že sa hlasuje pomocou hlasovacích lístkov. Pred začatím hlasovania pomocou hlasovacích lístkov musia byť akcionári oboznámení so spôsobom ich vyplňovania a upozornení, že nepodpísaný lístok je neplatný. Neplatné sú tiež hlasovacie lístky roztrhané, počmárané, či inak znehodnotené a lístky s nečitateľnými údajmi. Valné zhromaždenie hlasuje najprv o návrhu predloženom zvolávateľom valného zhromaždenia, pokiaľ nebude tento návrh prijatý, hlasuje sa o protinávrhoch v poradí, v akom boli predložené a pokiaľ je niektorý z predložených návrhov schválený, o ďalších návrhoch k danej otázke sa už nehlasuje.
	2. Hlasuje sa na výzvu predsedu valného zhromaždenia. Ak je podaných viac návrhov, rozhodne predseda valného zhromaždenia o poradí, v ktorom sa bude o nich hlasovať. Hlasuje sa aklamáciou. Výsledok hlasovania oznamujú skrutátori predsedovi valného zhromaždenia a zapisovateľovi.
	3. Valné zhromaždenie je spôsobilé uznášať sa, ak sú prítomní akcionári (alebo jeho zástupcovia), ktorí vlastnia akcie, ktorých menovitá hodnota presahuje 51% (päťdesiat jeden percent) základného imania.
	4. S jednou akciou je spojený jeden hlas.
	5. Na schválenie rozhodnutia valného zhromaždenia o zmene stanov, zvýšení alebo znížení základného imania, o poverení predstavenstva na zvýšenie základného imania podľa  § 210 ObchZ, vydaní prioritných dlhopisov alebo vymeniteľných dlhopisov, zrušení spoločnosti alebo zmene právnej formy je potrebná dvojtretinová väčšina hlasov všetkých akcionárov a musí sa o tom vyhotoviť notárska zápisnica. Dvojtretinová väčšina hlasov všetkých akcionárov je potrebná aj na schválenie rozhodnutia valného zhromaždenia o skončení obchodovania na burze s akciami spoločnosti a rozhodnutia valného zhromaždenia, že spoločnosť prestáva byť verejnou akciovou spoločnosťou a stáva sa súkromnou akciovou spoločnosťou.
	6. Pokiaľ tieto stanovy alebo zákon nestanovuje inak, na schválenie rozhodnutia valného zhromaždenia je potrebná dvojtretinová väčšina hlasov prítomných akcionárov.
	7. Záležitosti, ktoré neboli zaradené do navrhovaného programu rokovania valného zhromaždenia, možno rozhodnúť len za účasti a so súhlasom všetkých akcionárov spoločnosti.
	8. O priebehu valného zhromaždenia sa vypracuje zápisnica, ktorá obsahuje údaje uvedené

v ObchZ.

**Článok X.**

**Postup pri dopĺňaní a zmene stanov**

* 1. Ak je v programe valného zhromaždenia zaradená zmena stanov, predstavenstvo je povinné zabezpečiť, aby si každý akcionár mohol v priebehu troch týždňov pred konaním valného zhromaždenia vyzdvihnúť v sídle spoločnosti presné znenie navrhovaných zmien a doplnkov stanov. Ak tak neurobí, obdrží vyššie uvedené znenie pri zápise do listiny prítomných.
	2. Predstavenstvo je povinné zabezpečiť, aby každý akcionár dostal pri zápise do listiny prítomných na valnom zhromaždení úplné znenie navrhovaných zmien a doplnkov stanov.
	3. Rozhodnutie valného zhromaždenia o doplnení alebo zmene stanov musí byť spísané vo forme notárskej zápisnice.
	4. Ak sa doplnením alebo zmenou stanov zmenia skutočnosti zapisované v zmysle právnych predpisov do obchodného registra, je predstavenstvo povinné bez zbytočného odkladu podať návrh na zápis zmeny do obchodného registra.

**Článok XI.**

**Predstavenstvo**

1. Predstavenstvo je štatutárnym orgánom spoločnosti, ktorý riadi činnosť spoločnosti, koná v mene spoločnosti vo všetkých veciach a zastupuje spoločnosť voči tretím osobám, pred súdom a pred inými orgánmi.
2. V mene spoločnosti je oprávnený konať a podpisovať vždy predseda predstavenstva spoločne s jedným iným členom predstavenstva / každý člen predstavenstva samostatne.
3. Predstavenstvo spoločnosti má **[ DOPLNIŤ ]** členov, pričom jeden z nich je predseda predstavenstva.
4. Členov predstavenstva volí a odvoláva valné zhromaždenie, ktoré zároveň určí, ktorý z členov predstavenstva je predsedom predstavenstva.
5. Funkčné obdobie členov predstavenstva je: [ **DOPLNIŤ** ] roky. Opätovná voľba je možná. Výkon funkcie člena predstavenstva je nezastupiteľný.
6. Člen predstavenstva môže zo svojej funkcie odstúpiť, je však povinný písomne to oznámiť spoločnosti. Výkon funkcie člena predstavenstva, ktorý zo svojej funkcie odstúpil, sa končí dňom prvého zasadnutia valného zhromaždenia nasledujúceho po doručení odstúpenia z funkcie; ak sa člen predstavenstva vzdá svojej funkcie na zasadnutí valného zhromaždenia, je vzdanie sa funkcie účinné okamžite. Valné zhromaždenie je povinné ustanoviť namiesto člena predstavenstva, ktorý z tejto funkcie odstúpil, nového člena predstavenstva do troch mesiacov po doručení odstúpenia z funkcie.
7. Predstavenstvo nemôže vymenovať do nasledujúceho zasadnutia valného zhromaždenia náhradných členov.
8. Predstavenstvo vykonáva svoju činnosť a prijíma rozhodnutia spravidla na svojich zasadnutiach, ktoré zvoláva predseda predstavenstva alebo ním poverený člen predstavenstva, ak nie je v týchto stanovách určené niečo iné. Zvolanie predstavenstva sa vykonáva písomnou pozvánkou, odoslanou najmenej 5 (päť) dní vopred na adresu elektronickej pošty každého člena predstavenstva, v ktorej musí byť uvedený dátum, čas, miesto a program rokovania. So súhlasom všetkých členov predstavenstva môže byť zvolané predstavenstvo aj bez dodržania uvedenej lehoty a aj inak než písomne.
9. Predseda predstavenstva je povinný zvolať zasadnutie predstavenstva najmenej raz za kalendárny štvrťrok.
10. Predseda predstavenstva je tiež povinný zvolať zasadnutie predstavenstva bez zbytočného odkladu po tom, čo o to požiada ktorýkoľvek člen predstavenstva alebo dozorná rada. Ak predseda predstavenstva nesplní svoju povinnosť zvolať zasadnutie predstavenstva, môže ho zvolať ktorýkoľvek člen predstavenstva.
11. Pri hlasovaní na zasadnutí predstavenstva má každý člen predstavenstva jeden hlas. Na prijatie rozhodnutia predstavenstva je potrebný súhlas nadpolovičnej väčšiny hlasov všetkých členov predstavenstva.
12. V prípade potreby môže predstavenstvo prijímať rozhodnutia aj mimo svojho zasadnutia (hlasovanie *per rollam*). Návrh rozhodnutia môže členom predstavenstva písomne predložiť každý člen predstavenstva spolu s oznámením lehoty na písomné vyjadrenie, v rámci ktorej sa môžu členovia predstavenstva k návrhu vyjadriť zaslaním písomného vyjadrenia na adresu sídla spoločnosti. Nevyjadrenie sa v lehote znamená nesúhlas. V prípade hlasovania mimo zasadnutia predstavenstva je navrhovaná záležitosť prijatá, ak za ňu hlasovala písomným vyjadrením nadpolovičná väčšina všetkých členov predstavenstva. Pre tento účel sa vyhlásenie urobené elektronicky e-mailom so zaručeným elektronickým podpisom alebo zaslaním podpísaného originálneho dokumentu obsahujúceho takéto vyhlásenie poštou alebo kuriérom považuje za vyhotovené v písomnej forme a hlasujúci sa považujú za prítomných.
13. Zo zasadnutí predstavenstva sa v zmysle § 195 ObchZ vyhotovuje zápisnica.
14. Podrobnosti o spôsobe zvolávania, rokovania a hlasovania predstavenstva ako aj ďalšie skutočnosti, pokiaľ to neodporuje týmto stanovám alebo ObchZ môžu byť upravené v štatúte predstavenstva, ktorý schvaľuje valné zhromaždenie.
15. Zasadnutie predstavenstva sa spravidla koná v mieste sídla spoločnosti; s predchádzajúcim súhlasom všetkých členov predstavenstva sa zasadnutie predstavenstva môže konať aj v inom vhodnom mieste.
16. O zvolaní a termíne rokovania predstavenstva informuje predseda predstavenstva aj dozornú radu. Rokovania predstavenstva sa môže zúčastniť poverený člen dozornej rady, ak o to dozorná rada požiada.

**Článok XII.**

**Dozorná rada**

1. Dozorná rada je najvyšším kontrolným orgánom spoločnosti, ktorý dohliada na výkon pôsobnosti predstavenstva a uskutočňovanie podnikateľskej činnosti spoločnosti.
2. Dozorná rada má [ **DOPLNIŤ** ] členov, ktorých volí a odvoláva valné zhromaždenie, s výnimkou členov volených podľa § 200 ObchZ. Valné zhromaždenie zároveň určí, ktorý z členov dozornej rady je predsedom dozornej rady. Návrh na voľbu alebo návrh na odvolanie člena dozornej rady voleného a odvolávaného valným zhromaždením je oprávnený predložiť valnému zhromaždeniu ktorýkoľvek akcionár, pričom sa nevyžaduje odôvodnenie takéhoto návrhu. Ak je zostavená jednotná kandidátka, hlasuje sa o všetkých navrhnutých kandidátoch vcelku, inak sa o každom navrhnutom kandidátovi hlasuje osobitne, ak valné zhromaždenie nerozhodne inak. Pri hlasovaní či už za jednotnú kandidátku alebo za každého kandidáta osobitne, má každý akcionár vždy plný počet hlasov vyplývajúci mu z týchto stanov. Zvolený je vždy kandidát, ktorý získal nadpolovičnú väčšinu hlasov všetkých akcionárov. Týmto ustanovením sa modifikuje ustanovenie § 200 ods. 2 ObchZ o spôsobe voľby členov dozornej rady valným zhromaždením. Členom dozornej rady môže byť len fyzická osoba. Členom dozornej rady nesmie byť zároveň člen predstavenstva, prokurista alebo osoba oprávnená konať podľa výpisu z obchodného registra v mene spoločnosti.
3. Funkčné obdobie členov dozornej rady je: [ **DOPLNIŤ** ] roky. Opätovná voľba je možná. Výkon funkcie člena dozornej rady je nezastupiteľný.
4. Člen dozornej rady môže zo svojej funkcie odstúpiť, je však povinný písomne to oznámiť spoločnosti. Výkon funkcie člena dozornej rady, ktorý zo svojej funkcie odstúpil, sa končí dňom prvého zasadnutia valného zhromaždenia nasledujúceho po doručení odstúpenia z funkcie; ak sa člen dozornej rady vzdá svojej funkcie na zasadnutí valného zhromaždenia, je vzdanie sa funkcie účinné okamžite. Valné zhromaždenie je povinné ustanoviť namiesto člena dozornej rady, ktorý z tejto funkcie odstúpil, nového člena dozornej rady do troch mesiacov po doručení odstúpenia z funkcie.
5. Dozorná rada nemôže vymenovať do nasledujúceho zasadnutia valného zhromaždenia náhradných členov.
6. Pre voľbu členov dozornej rady volených zamestnancami spoločnosti platia príslušné ustanovenia ObchZ.
7. Dozorná rada kontroluje postupy vo veciach hospodárenia a podnikateľskej činnosti spoločnosti a jej členovia sú oprávnení nahliadať do všetkých dokladov a záznamov týkajúcich sa činnosti spoločnosti a kontrolovať, či účtovné záznamy sú riadne vedené v súlade so skutočnosťou a či sa podnikateľská činnosť spoločnosti uskutočňuje v súlade s právnymi predpismi, stanovami, vnútornými predpismi spoločnosti a pokynmi valného zhromaždenia.
8. Dozorná rada predkladá valnému zhromaždeniu závery a odporúčania týkajúce sa najmä:
9. Plnenia úloh uložených valným zhromaždením predstavenstvu;
10. Dodržiavania stanov spoločnosti a právnych predpisov v činnosti spoločnosti;
11. Hospodárskej a finančnej činnosti spoločnosti, účtovníctva, dokladov a účtov, stavu majetku spoločnosti, jej záväzkov a pohľadávok.
12. Dozorná rada preskúmava riadnu individuálnu, mimoriadnu individuálnu prípadne tiež konsolidovanú účtovnú závierku a návrh na rozdelenie zisku alebo na úhradu strát a predkladá svoje stanovisko valnému zhromaždeniu.
13. Dozorná rada dohliada na výkon pôsobnosti a aktivít predstavenstva; hodnotí predstavenstvom jej predložené informácie o zásadných zámeroch obchodného vedenia spoločnosti na budúce obdobie, ako aj o predpokladanom vývoji stavu majetku, financií a výnosov spoločnosti.
14. Dozorná rada je oprávnená predkladať valnému zhromaždeniu a predstavenstvu svoje stanoviská, odporúčania, ako aj návrhy na prijatie rozhodnutí vo veciach týkajúcich sa jej činnosti.
15. Dozorná rada je oprávnená zvolať valné zhromaždenie vtedy, ak si to vyžadujú záujmy spoločnosti. Na valnom zhromaždení zvolanom dozornou radou navrhuje dozorná rada valnému zhromaždeniu prijatie potrebných opatrení.
16. Dozorná rada vykonáva svoju činnosť a prijíma rozhodnutia spravidla na svojich zasadnutiach, ktoré zvoláva a vedie jej predseda alebo ním poverený člen dozornej rady, ak v týchto stanovách nie je určené inak.
17. Oprávnenie zvolať zasadnutie dozornej rady prislúcha všetkým ostatným členom dozornej rady, a to i každému z nich jednotlivo. Zvolanie dozornej rady sa vykonáva písomnou pozvánkou, odoslanou najmenej 5 (päť) dní vopred na adresu elektronickej pošty každého člena dozornej rady, v ktorej musí byť uvedený dátum, čas, miesto a program rokovania. So súhlasom všetkých členov dozornej rady môže byť zvolaná dozorná rada aj bez dodržania uvedenej lehoty a aj inak než písomne.
18. Predseda dozornej rady je povinný zvolať zasadnutie dozornej rady najmenej raz za kalendárny polrok.
19. Predseda dozornej rady je povinný zvolať zasadnutie dozornej rady bez zbytočného odkladu po tom, čo o to požiada ktorýkoľvek člen dozornej rady alebo predstavenstvo. Ak predseda dozornej rady nesplní svoju povinnosť zvolať zasadnutie dozornej rady, môže ho zvolať ktorýkoľvek člen dozornej rady.
20. Na prijatie rozhodnutia dozornej rady je potrebná nadpolovičná väčšina hlasov všetkých členov dozornej rady s tým, že každý člen dozornej rady má 1 (jeden) hlas.
21. V prípade potreby môže dozorná rada prijímať rozhodnutia aj mimo svojho zasadnutia (hlasovanie per rollam). Návrh rozhodnutia môže členom dozornej rady písomne predložiť každý člen dozornej rady spolu s oznámením lehoty na písomné vyjadrenie, v rámci ktorej sa môžu členovia dozornej rady k návrhu vyjadriť zaslaním písomného vyjadrenia na adresu sídla spoločnosti. Nevyjadrenie sa v lehote znamená nesúhlas. Písomná forma je zachovaná, ak je takéto písomné prehlásenie urobené elektronickými prostriedkami a je podpísané zaručeným elektronickým podpisom.
22. Zo zasadnutí dozornej rady sa v zmysle § 201 ods. 3 ObchZ vyhotovuje zápisnica.
23. Podrobnosti o spôsobe zvolávania, rokovania a hlasovania dozornej rady, ako aj ďalšie skutočnosti, pokiaľ to neodporuje týmto stanovám alebo ObchZ môžu byť upravené v štatúte dozornej rady, ktorý schvaľuje valné zhromaždenie.
24. Do rozhodovacej právomoci dozornej rady patrí najmä:
25. schvaľovanie zmlúv, z ktorých vyplýva pre spoločnosť celkový záväzky prevyšujúci čiastku 100.000 eur (slovom: jednostotisíc eur),
26. schvaľovanie rozpočtu spoločnosti,
27. schvaľovanie zmlúv o kúpe alebo prevode nehnuteľnosti alebo podniku,
28. schvaľovanie poistných zmlúv a akýchkoľvek ich zmien, v dôsledku ktorých dôjde k zníženiu poistného krytia,
29. uzatvorenie akejkoľvek zmluvy o úvere,
30. schvaľovanie organizačnej štruktúry spoločnosti a zásadných organizačných zmien v spoločnosti,
31. schvaľovanie začatia významného súdneho sporu a urovnanie súdneho alebo mimosúdneho významného sporu (pričom za významný sa podľa tohto bodu považuje akýchkoľvek spor či urovnanie, ktorého predmetom je v prípade peňažného plnenia istina vo výške prevyšujúcej čiastku 100.000 eur (slovom: jednostotisíc eur) a v prípade nepeňažného plnenia akýchkoľvek spor či urovnanie, ktoré sú s ohľadom na činnosť spoločnosti neobvyklé alebo mimoriadne významné),
32. schvaľovanie akýchkoľvek opatrení a úkonov, ktoré sú s ohľadom na rozsah a povahu transakcií uskutočňovaných spoločnosťou neobvyklé alebo mimoriadne významné,
33. rozhodovanie o všetkých záležitostiach predložených dozornej rade predstavenstvom v prípade, že predstavenstvo nebolo schopné dosiahnuť ohľadne predmetnej záležitosti dohodu, a
34. schvaľovanie uzatvárania zmlúv, na ktorých základe by spoločnosť nadobudla alebo scudzila majetok, ktorého hodnota je v rámci jedného účtovného obdobia vyššia ako tretina vlastného kapitálu vyplývajúceho z poslednej riadnej účtovnej závierky.

**Článok XIII.**

**Zákaz konkurencie**

Na členov predstavenstva, ako aj na členov dozornej rady, sa vzťahujú ustanovenia § 196 ObchZ týkajúce sa zákazu konkurencie, ako aj ustanovenia § 196a ObchZ.

**XIV.**

**Účtovníctvo a zásady pre zostavovanie bilancie**

* 1. Účtovným obdobím je kalendárny rok.
	2. Predstavenstvo spoločnosti je povinné zabezpečiť riadne vedenie účtovníctva spoločnosti v súlade s právnymi predpismi a predkladá valnému zhromaždeniu na schválenie ročnú účtovnú závierku s návrhom na rozdelenie zisku. Táto závierka sa zasiela akcionárom najmenej 30 dní pred riadnym valným zhromaždením.
	3. Ročná účtovná závierka sa musí vykonať najneskôr do šiestich mesiacov od skončenia príslušného kalendárneho roka, pokiaľ právny predpis nestanoví inak.

**XV.**

**Spôsob rozdelenia zisku**

* 1. Zo svojho zisku spoločnosť uhrádza prednostne dane a poplatky stanovené právnymi predpismi.
	2. Zo zisku po odvedení daní a poplatkov sa prednostne vykoná povinný prídel do rezervného fondu.
	3. O použití zisku rozhoduje valné zhromaždenie. O použití zisku sa rozhoduje so zreteľom na dostatočné tvorenie rezerv s ohľadom na plánovaný rozvoj spoločnosti.
	4. Ak vykazuje bilancia spoločnosti čistý zisk po odpočítaní daní, poplatkov a povinného prídelu do rezervného fondu, rozhodne valné zhromaždenie najmä
1. O výške tantiém pre členov orgánov spoločnosti vyjadrenej percentuálnym podielom na čistom zisku;
2. Výške časti čistého zisku, ktorý má byť rozdelený medzi akcionárov, pričom dividendu vyjadrí v percentách z menovitej hodnoty akcií;
3. O prídele do ďalších fondov spoločnosti, ak ich vytvára.

**XVI.**

**Rezervný fond**

* 1. Spoločnosť vytvára pri svojom vzniku rezervný fond vo výške 10% základného imania.
	2. Tento fond je povinná každoročne dopĺňať o sumu najmenej vo výške 10% z čistého zisku vyčísleného v riadnej účtovnej závierke, až do dosiahnutia výšky rezervného fondu 20% základného imania.
	3. Zdroje vytvorené v rezervnom fonde možno použiť len na krytie strát spoločnosti.
	4. O použití rezervného fondu rozhoduje predstavenstvo.
	5. Ak je to žiadúce vo vzťahu k podnikateľským aktivitám spoločnosti, akcionár môže vložiť peňažný alebo nepeňažný vklad do kapitálového fondu spoločnosti. Vklad do kapitálového fondu bude poskytnutý na základe dohody uzavretej medzi spoločnosťou a príslušným akcionárom alebo na základe jednostranného písomného vyhlásenia akcionára. Vklad do kapitálového fondu podlieha schváleniu valným zhromaždením spoločnosti.
	6. Prostriedky kapitálového fondu možno použiť iba na účely určené ObchZ, a to v súlade s ObchZ, týmito stanovami zmluvou alebo osobitnou dohodou akcionárov.
	7. Kapitálový fond z príspevkov akcionárov nemožno použiť na prerozdelenie medzi akcionárov, ak je spoločnosť v kríze, alebo ak by sa v dôsledku prerozdelenia kapitálového fondu z príspevkov akcionárov dostala do krízy. Ak sa má kapitálový fond z príspevkov akcionárov použiť na prerozdelenie medzi akcionárov, najneskôr 60 dní vopred sa musí v obchodnom vestníku zverejniť oznámenie o výške jeho prerozdelenia.

**XVII.**

**Osobitné ustanovenia**

* 1. Oznámenia o spoločnosti určené širokej verejnosti sa zverejňujú na vývesnej tabuli v sídle spoločnosti. Skutočnosti predpísané ObchZ, Zákonom o cenných papieroch a inými právnymi predpismi a týmito stanovami sa zverejňujú v Obchodnom vestníku.
	2. Spoločnosť môže na základe rozhodnutia valného zhromaždenia vytvoriť tiež osobitný fond na účel jeho budúceho použitia na posilnenie vnútorných vzťahov a vonkajších vzťahov registrovaného rodinného podniku v súlade so záväzkom podľa § 15d ods. 1 písm. c) druhého bodu zákona č. 112/2018 Z. z., o sociálnej ekonomike a sociálnych podnikoch a o zmene a doplnení niektorých zákonov, v znení neskorších predpisov (ďalej len „ZoSEaSP“).
	3. Zakladajúci akcionári spoločnosti prijatím týchto stanov prijímajú záväzok zosúlaďovania riadiacich, obchodných, vlastníckych a rodinných vzťahov spôsobom smerujúcim k udržiavaniu a rozvíjaniu rodinných väzieb, k posilňovaniu rodinných hodnôt a kvality rodinného života a všestranného rozvoja rodinnej hmotnej kultúry a tradície.
	4. V prípade, ak bude spoločnosť zaradená do evidencie rodinných podnikov v zmysle ZoSEaSP, potom platí, že po zaradení do evidencie rodinných podnikov je spoločnosť oprávnená v písomnom styku uvádzať označenie „rodinný podnik” alebo skratku „r. p.”. Evidovaný rodinný podnik môže podať návrh na zápis označenia „rodinný podnik“ do obchodného registra.
	5. Zakladajúci akcionári spoločnosti prijatím týchto stanov súhlasia s tým, aby sa spoločnosť zaviazala k tomu, že časť jej zisku v rozsahu najmenej dvanásť percent (12 %) po zdanení bude použitá na posilnenie svojich vnútorných vzťahov a vonkajších vzťahov v súlade so záväzkom podľa § 15d ods. 1 písm. c) druhého bodu ZoSEaSP, v znení neskorších predpisov, a to v období do jedného roka odo dňa schválenia riadnej účtovnej závierky, ktorou bol preukázaný kladný výsledok hospodárenia príslušného účtovného obdobia, a to najmä na
1. Vzdelávanie členov spoločnej rodiny;
2. Dôchodkové zabezpečenie členov spoločnej rodiny;
3. Rekreačné pobyty členov spoločnej rodiny a zamestnancov registrovaného rodinného podniku;
4. Zdravotnú starostlivosť o členov spoločnej rodiny a zamestnancov registrovaného rodinného podniku;
5. Sociálnu pomoc a starostlivosť o členov spoločnej rodiny.

Za použitie zisku po zdanení sa na účely tohto odseku tiež považuje, ak sa zisk po zdanení uplatní na doplnenie osobitného fondu vytvoreného na účel jeho budúceho použitia na posilnenie vnútorných vzťahov a vonkajších vzťahov registrovaného rodinného podniku v súlade so záväzkom podľa § 15d ods. 1 písm. c) druhého bodu ZoSEaSP, pričom k ich použitiu musí dôjsť najneskôr do piatich rokov odo dňa schválenia riadnej účtovnej závierky, ktorou bol preukázaný kladný výsledok hospodárenia príslušného účtovného obdobia; v prípade obstarania odpisovaného majetku musí dôjsť k začatiu použitia najneskôr do piatich rokov odo dňa schválenia riadnej účtovnej závierky, ktorou bol preukázaný kladný výsledok hospodárenia príslušného účtovného obdobia, alebo na krytie účtovnej straty do výšky daňovej straty, ak na krytie tejto účtovnej straty už bol použitý celý rezervný fond alebo nedeliteľný fond, celý nerozdelený zisk z minulých období a celý zisk po zdanení, ktorý nepodlieha použitiu spôsobom podľa tohoto odseku.

* 1. Zakladajúci akcionári spoločnosti prijatím týchto stanov súhlasia s tým, aby spoločnosť kedykoľvek počas svojho trvania zriadila radu rodinného podniku v zmysle § 15b ZoSEaSP. Rada rodinného podniku spoločnosti vzniká dňom dosiahnutia minimálne 3 členov. Prijatím rozhodnutia spoločnosti o zriadení rady rodinného podniku sa prijíma štatút rady rodinného podniku vyjadrený nasledovnými ustanoveniami tejto spoločenskej zmluvy:
1. Rada rodinného podniku spoločnosti má minimálne 3 členov. Maximálny počet členov rady rodinného podniku spoločnosti sa nestanovuje;
2. Členmi rady rodinného podniku spoločnosti sú tí zakladajúci akcionári a členovia predstavenstva spoločnosti, ktorí (i) sú členmi spoločnej rodiny v zmysle § 15a ods. 2 ZoSEaSP, (ii) písomne požiadajú o ustanovenie za člena rady, pričom spoločnosť takúto žiadosť písomne príjme, alebo je im členstvo v rade písomne ponúknuté spoločnosťou a príslušná osoba toto členstvo príjme;
3. Kompetencie rady rodinného podniku spoločnosti ustanovuje § 15b ods. 1 ZoSEaSP;
4. Vnútornú organizáciu a fungovanie rady rodinného podniku ustanovuje tento odsek spoločenskej zmluvy a § 15b ods. 2 - 4 ZoSEaSP;
5. Rada rodinného podniku si na každom svojom zasadnutí zvolí predsedu a zapisovateľa, pričom funkcia predsedu rady nepredstavuje stálu funkciu. Ak ZoSEaSP nestanovuje ďalšie osobitné požiadavky pre organizáciu a fungovanie rady rodinného podniku spoločnosti, potom sa primerane použijú ustanovenia čl. XI. týchto stanov.

**XVIII.**

**Záverečné ustanovenia**

* 1. Spoločnosť zaniká dňom výmazu z obchodného registra. Zániku spoločnosti predchádza podľa príslušných ustanovení ObchZ jej zrušenie s likvidáciou alebo bez likvidácie, ak imanie spoločnosti prechádza na jej právneho nástupcu.
	2. Tieto stanovy sa prijímajú podľa právnych predpisov Slovenskej republiky. Pokiaľ nie je niečo iné uvedené v týchto stanovách, použijú sa ustanovenia ObchZ a ostatných všeobecne záväzných právnych predpisov Slovenskej republiky.
	3. Ak sa niektoré ustanovenie týchto stanov stane neplatným alebo neúčinným, platnosť a účinnosť ostatných ustanovení tým nie je dotknutá. Namiesto neúčinných ustanovení sa použije právna úprava, ktorá čo najviac zodpovedá významu a účelu neúčinného ustanovenia týchto stanov.
	4. Tieto stanovy nadobúdajú platnosť a účinnosť dňom podpísania zakladateľskej zmluvy spoločnosti všetkými zakladajúcimi akcionármi. Jednotliví zakladajúci akcionári si tieto stanovy prečítali, právam a povinnostiam z nich vyplývajúcim porozumeli, pričom svoju vôľu prijať tieto stanovy prejavujú slobodne a vážne. Zakladajúci akcionári podpisom zakladateľskej zmluvy vyhlasujú, že tieto stanovy nie sú prijímané v tiesni ani za nápadne nevýhodných podmienok.